text: Fire betjente udsat for vold
  12 november 2017 kl. 13.28
  Politiet har haft et ualmindelige stille døgn - bortset lige fra i Sønderborg, hvor fire betjente er blevet overfaldet af vrede borgere. 
  To betjente rykkede lørdag nat ud for at anholde en kvinde, der havde kastet en drink efter en anden gæst på en bar.
  Det ville kvinden overhovedet ikke være med til og slog ud efter den ene betjent. Kort efter troppede kvindens søn op.
  - Vi bad ham om at blande sig udenom, men det gjorde han alligevel. Han slog den anden betjent i hovedet, fortæller Ole Aamann, der er vagtchef ved Syd- og Sønderjyllands Politi, til TV SYD. 
  Søndag kørte en anden patrulje ud til et mindre drikkegilde. Her mødte de en meget ophidset kvinde, der var temmelig beruset.
  - Hun både slog og sparkede begge betjente, siger vagtchefen.
  De to kvinder og sønnen blev alle taget med på stationen, og der venter dem nu et retsligt efterspil. De fire betjente slap med knubs.
  Et roligt døgn indtil nu i næsten hele kredsen. Sønderborg skiller sig dog voldsomt ud. Her er hele 4 polititjenestemænd i indeværende døgn blevet udsat for vold. Heldigvis uden voldsomme skader. Vagtchefen. #politidk
  
  